CELEX: 32018D1892
Language: hu
Date: 2018-12-03 00:00:00
Title: A Bizottság (EU) 2018/1892 végrehajtási határozata (2018. december 3.) a Lettország által a GGP Italy SpA által gyártott fűnyíró gép forgalomba hozatalának megtiltására a 2006/42/EK európai parlamenti és tanácsi irányelvnek megfelelően hozott intézkedésről (az értesítés a C(2018) 7656. számú dokumentummal történt) (EGT-vonatkozású szöveg.)

5.12.2018   
               
               
                  HU
               
               
                  Az Európai Unió Hivatalos Lapja
               
               
                  L 309/40
               
            
         A BIZOTTSÁG (EU) 2018/1892 VÉGREHAJTÁSI HATÁROZATA
         (2018. december 3.)
         a Lettország által a GGP Italy SpA által gyártott fűnyíró gép forgalomba hozatalának megtiltására a 2006/42/EK európai parlamenti és tanácsi irányelvnek megfelelően hozott intézkedésről
         
            
               (az értesítés a C(2018) 7656. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a gépekről és a 95/16/EK irányelv módosításáról szóló, 2006. május 17-i 2006/42/EK európai parlamenti és tanácsi irányelvre (1) és különösen annak 11. cikke (3) bekezdésére,
         mivel:
         
                     (1)
                  
                  
                     Lettország 2014. július 1-jén arról tájékoztatta a Bizottságot, hogy intézkedést hozott a GGP Italy SpA (via del Lavoro 6, 31033 Castelfranco Veneto, Olaszország) által gyártott Stiga Collector 35 EL (C350, 297352654/S13) fűnyíró gép forgalomba hozatalának megtiltására.
                  
               
                     (2)
                  
                  
                     Lettország 2013. december 3-án hozott határozatot arról, hogy a fűnyíró gép nem felel meg a 2006/42/EK irányelv I. mellékletének 1.3.8. és 1.4.1. pontjában meghatározott alapvető egészségvédelmi és biztonsági követelményeknek, mivel nem felel meg az EN 60335-2-77:2010 harmonizált szabványnak.
                  
               
                     (3)
                  
                  
                     A Bizottság az (EU) 2015/902 bizottsági végrehajtási határozatban (2) a Lettország által hozott intézkedést indokoltnak találta.
                  
               
                     (4)
                  
                  
                     A Törvényszék 2017. január 26-i ítéletében megsemmisítette az (EU) 2015/902 végrehajtási határozatot (3) azon az alapon, hogy a határozat nem a 2006/42/EK irányelvben előírt alapvető egészségvédelmi és biztonsági követelmények megsértésének konkrét bizonyításán, hanem csak a fűnyíró gépnek az EN 60335-2-77:2010 harmonizált szabványnak való meg nem felelőségén alapul, jóllehet az EN 60335-2-77:2006 harmonizált szabványnak való megfelelősége még az érintett időszak alatt (azaz 2012. szeptember 3-tól2013. augusztus 31-ig) az említett követelményeknek való megfelelőség vélelmét állítja fel (4).
                  
               
                     (5)
                  
                  
                     Az Európai Unió működéséről szóló szerződés 266. cikkében foglalt kötelezettség teljesítése érdekében a Bizottság köteles meghozni a Törvényszék ítéletében foglaltak teljesítéséhez szükséges intézkedéseket.
                  
               
                     (6)
                  
                  
                     E célból a Bizottság konzultált az érintett felekkel.
                  
               
                     (7)
                  
                  
                     A gyártó megerősítette, hogy 2013. szeptember 1-je óta egyetlen uniós tagállamban sem gyártotta vagy hozta forgalomba a fűnyíró gépet. A gyártó megerősítette, hogy a fűnyíró gépet 2014 elején visszahívták a lettországi kereskedőktől és forgalmazóktól, és olyan információval szolgált, amely szerint az EN 60335-2-77:2006 harmonizált szabványt helyesen alkalmazták.
                  
               
                     (8)
                  
                  
                     Lettország arról tájékoztatott, hogy nemzeti intézkedése továbbra is érvényben van. Azt is megerősítette, hogy a szóban forgó intézkedés kizárólag az EN 60335-2-77:2010 harmonizált szabvány alkalmazásán és az említett harmonizált szabvány szerinti értékelésen alapult. A Lettország által szolgáltatott kiegészítő információk nem voltak elegendőek az EN 60335-2-77:2006 harmonizált szabvány helytelen alkalmazásának bizonyításához.
                  
               
                     (9)
                  
                  
                     Figyelembe véve az összes rendelkezésre álló információt és különösen azt, hogy a lettországi intézkedés az EN 60335-2-77:2010 harmonizált szabványnak való megfelelés értékelésén alapult, míg a Törvényszék 2017. január 26-i ítéletéből az következik, hogy az érintett időszakban a termékre az EN 60335-2-77:2006 harmonizált szabvány vonatkozott, a nemzeti intézkedés nem tekinthető indokoltnak,
                  
               ELFOGADTA EZT A HATÁROZATOT:
         
            1. cikk
            A Lettország által a GGP Italy SpA (via del Lavoro 6, 31033 Castelfranco Veneto, Olaszország) által gyártott Stiga Collector 35 EL (C 350, 297352654/S13) típusú fűnyíró gép forgalomba hozatalának megtiltására hozott intézkedés nem indokolt.
         
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2018. december 3-án.
            
               
                  a Bizottság részéről
               
               Elżbieta BIEŃKOWSKA
               
                  a Bizottság tagja
               
            
         
         
            (1)  HL L 157., 2006.6.9., 24. o.
         
         
            (2)  A Bizottság (EU) 2015/902 végrehajtási határozata (2015. június 10.) a Lettország által a GGP Italy spa által gyártott fűnyíró gép forgalomba hozatalának megtiltására a 2006/42/EK európai parlamenti és tanácsi irányelvnek megfelelően hozott intézkedésről (HL L 147., 2015.6.12., 22. o.).
         
            (3)  A T-474/15. sz., Global Garden Products Italy SpA (GGP Italy) kontra Európai Bizottság ügy (ECLI:EU:T:2017:36).
         
            (4)  ECLI:EU:T:2017:36, 70. és 71. pont.